b'\n_START_ARTICLE_\nAdamiidid\n_START_PARAGRAPH_\nAdamiitideks ehk aadamlasteks on nimetatud peamiselt kristlikke  usulahke, mis pretendeerivad paradiisliku seisundi taastamisele ja mida enamasti iseloomustab alastiolek (nudism) s\xc3\xbc\xc3\xbctuse ilminguna. Nimetus on nende vastaste antud.\n_START_SECTION_\nVanaaeg\n_START_PARAGRAPH_\nVanaaja adamiidid tegutsesid 2., 3. ja 4. sajandil  P\xc3\xb5hja-Aafrikas._NEWLINE_Adamiidid v\xc3\xa4itsid, et nad on taastanud Aadama ja Eeva aegse algse s\xc3\xbc\xc3\xbctuse Eedeni aias. Nad harrastasid "p\xc3\xbcha nudismi", eitasid abielu, mida nende meelest ilma patuta ei saaks olla, ja pidasid kinni rangest seksuaalsest abstinentsist, ning elasid ilma seadusteta, olles arvamusel, et \xc3\xbckski nende tegu ei saa olla hea ega halb. Nad ei t\xc3\xb6\xc3\xb6tanud._NEWLINE_T\xc3\xb5en\xc3\xa4oliselt kujunes nende \xc3\xb5petus gnostitsismi ja asketismi m\xc3\xb5jul._NEWLINE_Kirik kuulutas nende \xc3\xb5petuse hereesiaks._NEWLINE_Adamiitide olemasolust teatasid Theodoretos (Haer. Fab, I, 6), Epiphanios Salamisest (esmamainimine, kaasaegsetest usulahkudest r\xc3\xa4\xc3\xa4kivas raamatus "Panarion") ja Augustinus. Paistab, et p\xc3\xa4rast 4. sajandit see usulahk kadus.\n_START_SECTION_\nKeskaeg\n_START_PARAGRAPH_\nKeskajal taaselustasid p\xc3\xa4rast 13. sajandit m\xc3\xb5ned adamiitide praktikad vaba vaimu vennad ja \xc3\xb5ed Hollandis ning m\xc3\xb5ned taboriidid B\xc3\xb6\xc3\xb6mimaal. Kirik surus need alla, nii et 15. sajandi l\xc3\xb5puks olid need kadunud.\n_START_SECTION_\nBulgaaria\n_START_PARAGRAPH_\nBulgaarias ilmus adamiitide sarnane usulahk 14. sajandi keskpaigas; aastal 1350 olid nad T\xc4\x83rnovos toimunud kirikukogul oma \xc3\xb5petusest lahti \xc3\xbctlema, m\xc3\xb5ned hukati.\n_START_SECTION_\nB\xc3\xb6\xc3\xb6mimaa\n_START_PARAGRAPH_\nB\xc3\xb6\xc3\xb6mimaal moodustasid nad hussiitide radikaalse osa. Adamiidid pooldasid inimsuhetes vaimset ja sugulist puhtust ning k\xc3\xa4isid p\xc3\xb5him\xc3\xb5tteliselt alasti. V\xc3\xa4idetavalt k\xc3\xa4isid k\xc3\xb5ik k\xc3\xb5igiga suguliselt l\xc3\xa4bi. Selleks piisas nende juhi Adami loast. See Adam nimetas end Jumala pojaks.  Tegu oli Pikardiast p\xc3\xa4rit pikardist preestri Adam Rohaniga, kes oli v\xc3\xb5itnud naistest, meestest ja lastest koosneva r\xc3\xbchma usalduse ning asunud koos nendega elama Ne\xc5\xbe\xc3\xa1rka j\xc3\xb5e nimetule saarele._NEWLINE_T\xc3\xa1bori l\xc3\xa4hedal Klokotys kaldus adamiitide liikumine k\xc3\xb5rvale algsest "puhta orgia" (mehed ja naised omavahel) versioonist ning Petr K\xc3\xa1ni\xc5\xa1i ja Burjan Strausi eestv\xc3\xb5ttel hakkas Klokotys levima homoseksuaalsus._NEWLINE_Hussiitide juht Jan \xc5\xbdi\xc5\xbeka 1421. aastal praktiliselt h\xc3\xa4vitas adamiitide \xc3\xb5petuse pooldajad, nagu ka teised h\xc3\xa4lbivate vaadetega hussiitide r\xc3\xbchmad. Otsustav kokkup\xc3\xb5rge toimus 1421 Ostrovis Hamris. Kuigi adamiidid v\xc3\xb5itlesid vapralt (k\xc3\xb5ik alasti!), j\xc3\xa4id nad hussiitide v\xc3\xa4gedele alla ning 40 neist v\xc3\xb5eti vangi ja tapeti. Ainult \xc3\xbcks olevat elu j\xc3\xa4etud, et see jutustaks T\xc3\xa1bori preestrile k\xc3\xb5igist oma kaaslaste tegudest. Ta laskis Klokoty pastoraadis p\xc3\xb5letada umbes 70 adamiiti. Praeguses Klokoty linnaosas murule on nende m\xc3\xa4lestuseks asetatud suur kivi pealdisega T\xc3\xa1bor\xc5\xa1t\xc3\xad pikarti 1421-1996 (\'T\xc3\xa1bori pikardid 1421\xe2\x80\x931996\').\n_START_SECTION_\nUusaeg\n_START_PARAGRAPH_\nUusajal praktiseerisid adamiitide \xc3\xb5petust m\xc3\xb5ned inglise dissidendid.'